b'\n_START_ARTICLE_\nValdo Pandi nimeline ajakirjanduspreemia\n_START_PARAGRAPH_\nValdo Pandi nimeline ajakirjanduspreemia on alates 1980. aastatest Eestis tele- ja raadiopublitsistika eest jagatav tunnustus, millega kaasneb rahaline auhind. _NEWLINE_Algselt oli see Valdo Pandi nimeline Eesti Televisiooni publitsistikapreemia, mis aastast 1987 muudeti auhinnaks "sotsiaalselt kaaluka probleemi k\xc3\xa4sitlemise eest", nii et see edaspidi haaras peale telemeediumi ka ringh\xc3\xa4\xc3\xa4lingus (Eesti Raadios) t\xc3\xb6\xc3\xb6tavaid ajakirjanikke. _NEWLINE_Preemiat on v\xc3\xa4lja antud ebaregulaarselt. _NEWLINE_Aastal 1988 maksis Eesti NSV Televisiooni- ja Raadiokomitee laureaadile Pandi-nimelise preemia rahalise tasuna 500 rubla. Aastal 1998 oli preemia rahaline v\xc3\xa4\xc3\xa4rtus 20 tuhat krooni. Aastal 2009 ja 2010 oli preemia v\xc3\xa4\xc3\xa4rtus umbes 75 tuhat krooni, hiljem umbes 5000 eurot._NEWLINE_T\xc3\xa4nap\xc3\xa4eval v\xc3\xb5ivad kandidaate \xc3\xbcles seada Eesti Rahvusringh\xc3\xa4\xc3\xa4lingu t\xc3\xb6\xc3\xb6tajad. _NEWLINE_2008. aastal kuulusid \xc5\xbe\xc3\xbcriisse Hagi \xc5\xa0ein, Mati Talvik, Riina Eentalu, Priit H\xc3\xb5bem\xc3\xa4gi, Raivo Suni, Margit Kilumets, Rein J\xc3\xa4rlik ja Tiit Kimmel. _NEWLINE_Aastal 2009 tegi kandidaatide hulgast valiku \xc5\xbe\xc3\xbcrii koosseisus: Sulev Valner, Rein J\xc3\xa4rlik, Einar Ellermaa, Piret Suurv\xc3\xa4li, Tiit Karuks, Toomas L\xc3\xb5hmuste, Mary Velmet, Aarne Rannam\xc3\xa4e ja Tiit Kimmel.'